Diari Oficial de la Generalitat Valenciana


Sumari del DOGV 8196, del 22-12-2017 (2017/11770)

RESOLUCIÓ de 22 de novembre de 2017, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 11/14-AIA Bonrepòs i Mirambell.
---------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8196

Data del DOGV
:   22-12-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/11829


Data del document
:   22-11-2017

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * impacte ambiental

RESOLUCIÓ de 22 de novembre de 2017, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 11/14-AIA Bonrepòs i Mirambell. [2017/11522]  
D'acord amb l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'impacte ambiental, el qual estableix la publicació en el Diari Oficial de la Comunitat Valenciana de la declaració d'impacte ambiental, resolc:  
  
  
Publicar en el Diari Oficial de la Generalitat Valenciana la declaració d'impacte ambiental corresponent a l'expedient 11/14-AIA Bonrepòs i Mirambell.  
  
«Declaració d'impacte ambiental  
Expedient: 11/14-AIA.  
Títol: Instal·lació d'emmagatzematge de residus. Ampliació per a emmagatzematge de ferralla.  
Promotor: Palman Reciclados, SL.  
Autoritat substantiva: Ajuntament de Bonrepòs i Mirambell.  
Localització: polígon industrial Braç de Bonrepòs, av. de la Marina núm. 18, del terme municipal de Bonrepòs i Mirambell (València).  
  
Descripció del projecte  
1. Objecte del projecte:  
L'objecte del present projecte és la sol·licitud de la llicència ambiental, d'acord amb la Llei 2/2006, de 5 de maig, de prevenció de la contaminació i qualitat ambiental, per a l'ampliació de l'activitat actual de classificació i emmagatzematge de residus no perillosos i perillosos a l'emmagatzematge d'altres residus no perillosos, concretament ferralla.  
  
Palman Reciclados, SL, disposa d'autorització per part de la Conselleria d'Infraestructures, Territori i Medi Ambient per a realitzar operacions d'emmagatzematge de residus no perillosos (envasos, plàstics, paper-cartó, fusta, vidre [...]) i residus perillosos (dissolvents, olis, bateries, filtres [...]) amb número de gestor 466/V/RNP/CV i 734/A/RTP/CV, respectivament.  
2. Principals característiques del projecte d'acord amb la documentació aportada:  
L'activitat s'exerceix en una nau industrial situada en l'avinguda de la Marina, 18, del polígon industrial Braç de Bonrepòs, i ocupa un solar de 470,36 m² amb una superfície construïda en planta de 364,04 m². Actualment en la instal·lació es realitzen activitats de classificació i emmagatzematge de residus no perillosos i perillosos, i sol·licita ampliació per a poder dur a terme l'emmagatzematge de ferralla.  
Segons normativa urbanística municipal l'emplaçament de l'activitat es qualifica com a zona industrial; queda acreditada la compatibilitat urbanística del projecte mitjançant un certificat de l'Ajuntament de Bonrepòs i Mirambell, de data 13 de setembre de 2012.  
Les operacions de càrrega i descàrrega dels materials a emmagatzemar es realitzaran en l'interior de la nau industrial, amb la qual cosa es complirà amb allò que s'ha indicat en el pla general d'ordenació urbana vigent.  
Es disposa en aquesta activitat d'aigua potable per al consum humà, provinent de la xarxa d'aigua potable municipal. Així mateix, la xarxa de sanejament de tots els serveis de la nau està connectada amb la xarxa de clavegueram municipal.  
Les aigües pluvials seran arreplegades per un canal de xapa galvanitzada de 0,8 mm de grossària i 1000 mm de desenvolupament i conduïdes per canonada aèria de PVC de 160 mm de diàmetre a l'exterior. La xarxa d'aigües residuals serà independent de la de pluvials i connectaran a les arquetes existents en l'interior de la parcel·la.  
La maquinària que s'utilitza és la següent: compressor de 10 kg/cm² i calderí de 300 l, 2 premses amb una potència de 1,5 kW cada una, un carretó elevador per a 2500 kg de gasoil, un portapalets manual per a 2.500 kg, una bàscula digital fins a 3.000 kg i diverses ferramentes portàtils com ara trepant, fregadora, esmoladora, etc.  
Descripció del procés productiu.  
Ateses les operacions enumerades en l'annex II de la Llei 22/2011, de 28 de juliol, de residus i sòls contaminats, l'operació que se sol·licita realitzar és:  
Annex II operacions de valoració: R13 emmagatzematge de residus en espera de qualsevol de les operacions numerades de R1 a R12 (exclòs l'emmagatzematge temporal, en espera d'arreplega, en el lloc on es va produir el residu).  
Les fases que comporta el procés són les següents:  
1. Transport de residus: des dels establiments dels clients fins a la instal·lació mitjançant el vehicle titularitat de l'empresa, del qual s'ha realitzat la comunicació prèvia com a transportista de residus amb caràcter professional, o bé serà el mateix client el qui directament deposite els residus en les instal·lacions.  
2. Recepció de residus: Els residus seran rebuts en la «zona de recepció i descàrrega», on es realitza una primera inspecció visual de la càrrega i un pesada total de la mercaderia mitjançant la bàscula instal·lada.  
3. Identificació, separació i classificació de residus: els residus seran separats i classificats manualment i/o mitjançant un portapalets atesa la seua naturalesa i característiques en la «zona de classificació».  
  
4. Emmagatzematge de residus: els residus seran arreplegats en la «zona d'emmagatzematge», situada en l'interior de la nau, i es faran servir elements d'emmagatzematge adequats depenent de la naturalesa dels residus i del volum requerit pel gestor final per a la recepció. En compliment de l'article 20.4.a de la Llei 22/2011, de 28 de juliol, de residus i sòls contaminats, «la duració de l'emmagatzematge dels residus no perillosos serà inferior a dos anys quan es destinen a valoració i a un any quan es destinen a eliminació. En el cas dels residus perillosos, en ambdós supòsits, la duració màxima serà de sis mesos».  
  
5. Expedició a un gestor autoritzat: quan els elements d'emmagatzematge dels residus classificats es troben en el volum adequat, seran expedits a un gestor autoritzat perquè siguen tractats. En l'expedient presentat s'adjunten els documents d'acceptació dels gestors autoritzats dels residus per als quals se sol·licita l'emmagatzematge.  
  
Adequació de la nau.  
L'emmagatzematge temporal dels residus no perillosos es durà a terme en l'interior de la nau en una zona pavimentada i en l'interior d'elements d'emmagatzematge apropiats com ara saques, grans recipients a granel (GRG) i contenidors, aquests al seu torn es trobaran sobre estanteries per a poder optimitzar l'espai. L'única modificació que s'introdueix en ampliar l'emmagatzematge de residus a ferralles, consisteix a afegir una zona de residus no perillosos mitjançant la instal·lació de 10 contenidors plàstics de 1.000 kg de capacitat, que ocuparan una superfície total de 21 m² en l'interior de la nau i la capacitat màxima de la qual suposarà 10 tones de ferralla classificada.  
L'emmagatzematge temporal dels residus perillosos es durà a terme en l'interior de la nau en una zona pavimentada. Els residus líquids seran emmagatzemats en bidons homologats metàl·lics de 200 litres de capacitat, dotats de tapa de ballesta per a obtindre un tancament hermètic, i col·locats sobre safates de contenció per a l'arreplega de possibles vessaments que es produïsquen en l'emmagatzematge. Les safates tenen un volum de retenció de 80 litres i una càrrega màxima de 1.136 Kg, estan fabricades per injecció en polietilé d'alta densitat (PEAD), la qual cosa els confereix resistència a productes químics, i estan dotades de reixeta de plàstic. La resta de residus perillosos es depositaran sobre GRG amb cos fabricat en polietilé d'alta densitat i les bateries de plom sobre contenidors específics.  
El disseny de l'àrea d'emmagatzematge ha sigut realitzat d'acord amb la naturalesa dels materials a ser emmagatzemats, amb divisió de la nau en àrees compartimentades a fi d'efectuar la necessària segregació de materials compatibles. Es distingeixen cinc zones d'emmagatzematge de residus separades entre si almenys 2 metres:  
- Zona d'emmagatzematge de residus inflamables.  
- Zona d'emmagatzematge de residus ecotòxics.  
- Zona d'emmagatzematge de residus nocius.  
- Zona d'emmagatzematge de residus tòxics/corrosius.  
- Zona d'emmagatzematge de residus no perillosos.  
La solera de tota la nau està realitzada amb morter de formigó hidròfug per a millorar la impermeabilitat del sòl.  
  
Manteniment.  
La instal·lació es netejarà periòdicament mitjançant agranat manual i sempre que es produïsca un vessament accidental. Els vessaments líquids han de ser absorbits en un sòlid absorbent adequat tal com arena, pols de rajola o serradura, excepte en el cas de líquids inflamables o fortament oxidants. L'àrea ha de ser descontaminada i els residus enviats a gestor autoritzat.  
  
Tipologia de residus admesos.  
La codificació dels residus que se sol·licita ampliar per a l'emmagatzematge, segons la llista europeu de residus (LER), Ordre MAM/304/2002, de 8 de febrer, per la qual es publiquen les operacions de valorització i eliminació de residus i la llista europea de residus, són els següents:  
02 01 10 Residus metàl·lics.  
10 02 02 Escòries no tractades.  
10 02 10 Pellorfa de laminació.  
10 08 04 Partícules i pols.  
10 12 06 Motles rebutjats.  
12 01 01 Llimadures i borumballes de metalls ferris.  
12 01 02 Pols i partícules de metalls ferris.  
12 01 03 Llimadures i borumballes de metalls no ferris.  
12 01 04 Pols i partícules de metalls no ferris.  
12 01 13 Residus de soldadura.  
12 01 21 Moles i materials desmerilat usats diferents dels especificats en el codi 12 01 20.  
15 01 04 Envasos metàl·lics.  
16 01 17 Metalls ferrosos.  
16 01 18 Metalls no ferrosos.  
17 04 01 Coure, bronze, llautó.  
17 04 02 Alumini.  
17 04 03 Plom.  
17 04 04 Zinc.  
17 04 05 Ferro i acer.  
17 04 06 Estany.  
17 04 07 Metalls mesclats.  
17 04 11 Cables diferents dels especificats en el codi 17 04 10.  
19 10 01 Residus de ferro i acer.  
19 10 02 Residus no ferris.  
19 12 02 Metalls ferris.  
19 12 03 Metalls no ferris.  
20 01 40 Metalls.  
Actualment, la capacitat màxima puntual d'emmagatzematge de residus perillosos autoritzada en la instal·lació és de 10 tones, i la de residus no perillosos és d'altres 10 tones. L'ampliació comporta l'increment de residus no perillosos (ferralla) en 10 tones.  
No s'ha aportat informació relativa a la quantitat anual de residus a gestionar en l'activitat.  
  
Tramitació administrativa  
Amb data 13 de desembre de 2013 té entrada en aquesta direcció general un ofici de l'Ajuntament de Bonrepòs i Mirambell, remés per la Direcció General de Qualitat Ambiental, junt amb expedient del promotor Palman Reciclados, SL (estudi d'impacte ambiental i certificat d'informació pública), de sol·licitud de llicència ambiental per a l'ampliació de l'activitat existent d'emmagatzematge de residus perillosos i no perillosos a l'activitat «d'emmagatzematge de ferralla», situada en el polígon industrial Braç de Bonrepòs, avinguda de la Marina, 18, del terme municipal de Bonrepòs i Mirambell, a fi d'obtindre la preceptiva declaració d'impacte ambiental, en compliment del que disposa l'article 51 de la Llei 2/2006, de 5 de maig, de prevenció de la contaminació i qualitat ambiental.  
El 25 de febrer de 2014, des del Servei d'Avaluació d'Impacte Ambiental es requereix a l'Ajuntament de Bonrepòs i Mirambell la documentació necessària per a completar l'expedient.  
El 25 de març de 2014 es registra en la Conselleria d'Infraestructures, Transport i Medi Ambient ofici d'entrada de l'Ajuntament de Bonrepòs i Mirambell al qual s'adjunta la documentació sol·licitada.  
El tràmit d'informació pública del projecte es va dur a terme mitjançant la inserció del corresponent anunci en el Butlletí Oficial de la Província de València número 251, de 22 d'octubre de 2013, i la publicació d'un edicte en el tauler d'anuncis de l'Ajuntament. Transcorregut el termini no es van presentar al·legacions al projecte, segons el certificat expedit pel Secretari-Interventor de l'Ajuntament de Bonrepòs i Mirambell de data 2 de desembre de 2013.  
  
Consideracions ambientals  
1r. En relació amb la ubicació del projecte, consultat el sistema d'informació geogràfic (SIG) de la Conselleria d'Infraestructura, Territori i Medi Ambient, s'assenyala que:  
a) D'acord amb el vigent pla d'acció territorial de caràcter sectorial sobre prevenció del risc d'inundació a la Comunitat Valenciana (PATRICOVA), l'activitat s'ubica en una zona amb risc d'inundació de tipus 4, per la qual cosa les edificacions que es realitzen en la zona han de complir els condicionants establits en els articles 24 i 28 de la seua normativa urbanística. Considerant que l'ampliació objecte d'avaluació no requereix la construcció de noves edificacions, s'entén que els esmentats condicionants van ser omplits en l'autorització de l'activitat existent.  
b) L'activitat proposada no afecta cap espai natural protegit de la província de València, ni cap altra figura reglamentada en desplegament de la Llei 11/1994 d'espais naturals protegits de la Comunitat Valenciana.  
c) Encara que l'àrea presenta, d'acord amb la cartografia de riscos (sèrie temàtica de l'antiga COPUT), vulnerabilitat mitjana de l'aqüífer, no es preveuen afeccions sobre les aigües subterrànies ja que el projecte es duu a terme en l'interior d'una nau impermeabilitzada amb solera de formigó i situada en polígon industrial.  
2n. Les principals afeccions associades a l'activitat seran les següents:  
a) Afecció a la qualitat atmosfèrica.  
a.1. Sorolls.  
Els sorolls produïts en l'exercici de l'activitat es deuran fonamentalment al moviment de vehicles pesants que transporten les matèries primeres, a la càrrega i descàrrega dels residus i al funcionament de la maquinària instal·lada. Totes aquestes accions es realitzaran en horari diürn. La càrrega i descàrrega es durà a terme en l'interior de la nau. En el projecte s'estableix que, per tal de minimitzar la transmissió de sorolls a l'exterior, el local es va insonoritzar mitjançant tancaments de grossàries adequades i que tots els aparells accionats per electromotor, amb una potència superior a 1 CV es van fixar sobre tacs o suports antivibratoris.  
En l'estudi d'impacte ambiental es proposen les següents mesures correctores relatives a la prevenció de soroll i vibracions:  
- Els vehicles pesants seran controlats a fi que no generen sorolls molestos a l'entorn (control de l'ús del clàxon, horaris de trànsit de vehicles, bon estat d'aquests, etc.).  
- La velocitat de trànsit de vehicles en l'àrea de treball es limitarà a 5 km/h.  
- La maquinària usada per a la classificació dels residus es trobarà en l'interior de la nau i la maquinària mòbil encarregada de realitzar els transports dels residus per l'interior de la nau serà elèctrica amb menor producció de soroll.  
- Tots els equips motoritzats hauran de comptar amb dispositius de silenciadors en funcionament òptim, per a minorar l'emissió de sorolls, a més d'estar en bon estat, amb manteniment de motors i parts.  
  
- Usar màquines i ferramentes de baixa emissió de soroll, a més d'estar en bones condicions de manteniment.  
- Els treballs es realitzaran de preferència en horari diürn, per a evitar molèsties a l'entorn en horari nocturn de descans.  
Entre la documentació revisada s'inclou un estudi acústic, en el qual s'estima que aquesta activitat no superarà els nivells sonors màxims permesos per la vigent Llei 7/2002, de 3 de desembre, de la Generalitat Valenciana de protecció contra la contaminació acústica, i els reflectits en el pla general d'ordenació urbana de Bonrepòs i Mirambell. Aquest extrem haurà de comprovar-se mitjançant les preceptives auditories acústiques, segons el que estableix el programa de vigilància ambiental i d'acord amb la llei susdita.  
a.2. Emissió de gasos.  
Les úniques emissions a l'atmosfera que es preveuen són els gasos de combustió produïts durant el transport dels residus. Per a minimitzar aquestes emissions, el vehicle utilitzat per a transportar els residus se sotmet a les inspeccions legals que li són aplicables, i es manté en bon estat. Com a mesura correctora, en l'estudi d'impacte ambiental, es proposa que la maquinària mòbil siga elèctrica o de baixa emissió de contaminants en gasos de fuga.  
b) Afecció al sòl.  
Els impactes que l'activitat pot produir en el sòl es deuran als possibles vessaments o fuites accidentals de residus líquids i de lixiviats, en la descàrrega dels residus des dels vehicles que els transporten, o en els contenidors utilitzats per a l'emmagatzematge. A fi de minimitzar aquest possible impacte s'ha realitzat el condicionament de les zones de recepció, descàrrega, classificació i emmagatzematge mitjançant la col·locació de solera amb morter de formigó hidròfug per a millorar la impermeabilitat del sòl. També s'han dotat els bidons on s'emmagatzemen residus líquids de safates de contenció adequades per a l'arreplega de possibles vessaments. Dins de les mesures correctores davant de situacions no controlades, podem trobar l'aplicació de material absorbent per a la retenció i arreplega d'abocaments accidentals, així com la formació dels treballadors sobre les instruccions operatives mediambientals per secció, que estableixen l'actuació davant de qualsevol situació, incloent-hi situacions d'emergència i accidents.  
  
c) Afecció a les aigües.  
La instal·lació disposarà de xarxes separatives per a l'arreplega d'aigües pluvials i aigües sanitàries. En els patis de la instal·lació no s'emmagatzemaran residus, amb la qual cosa no hi ha contaminació de les aigües pluvials. En una situació climatològicament desfavorable, com poden ser les tempestats torrencials que es produeixen en la zona en determinades èpoques de l'any, els possibles lixiviats o vessaments no podrien arribar a contaminar les aigües subterrànies, ja que tot el procés productiu de l'activitat es duu a terme en l'interior de la nau que es troba totalment coberta i està dotada de solera de formigó hidròfug.  
  
3r. L'estudi d'impacte ambiental inclou un programa de vigilància ambiental que proposa el control i seguiment, entre altres, de les actuacions següents:  
a) Control de l'entrada de residus.  
Es disposarà de la documentació adequada (arxiu cronològic, albarans d'entrega [...]), que demostre que els residus poden ser admesos en la instal·lació d'acord amb les condicions establides en l'autorització.  
  
Es compliran els procediments de recepció següents:  
- Inspecció visual dels residus a l'entrada i, sempre que siga procedent, comprovació de la conformitat amb la descripció facilitada en la documentació presentada pel posseïdor.  
- Separació i classificació manual dels residus atesa la seua naturalesa i característiques en la «zona de classificació», amb una periodicitat diària.  
- Emmagatzematge dels residus en la «zona d'emmagatzematge», en els contenidors adequats, amb una periodicitat diària.  
- Manteniment d'un arxiu físic o telemàtic on s'arreplegue per orde cronològic la quantitat, naturalesa, origen, destinació i mètode de tractament dels residus; quan escaiga s'inscriurà, també, el mitjà de transport i la freqüència d'arreplega. En l'arxiu cronològic s'incorporarà la informació continguda en l'acreditació documental de les operacions de producció i gestió de residus. Es guardarà la informació arxivada durant, almenys, tres anys. L'arxiu telemàtic amb les entrades i eixides de residus en la instal·lació s'actualitzarà amb una periodicitat diària.  
  
b) Control de les aigües superficials.  
Ja que en les instal·lacions s'estableix l'objectiu d'abocament zero, excepte en les aigües pluvials, no s'hi preveu la cessió de recursos hídrics. En els patis de la instal·lació no s'emmagatzemaran residus.  
  
El control de les aigües superficials es realitzarà mitjançant inspecció visual per personal de la instal·lació. En els casos en què s'observen anomalies en el seu estat que n'afecten el funcionament normal, es prendran les mesures oportunes per a preservar el seu correcte estat de conservació. La comprovació es realitzarà setmanalment durant la fase d'explotació de la instal·lació.  
c) Control de l'estanquitat de la solera i contenidors.  
Es realitzarà setmanalment, durant la fase d'explotació de la instal·lació, mitjançant inspecció visual per personal d'aquesta. En els casos en què s'observen anomalies, es prendran les mesures oportunes per a tornar-los a l'estat correcte.  
d) Control de sorolls.  
Es limitarà el soroll als valors establits en la Llei 7/2002, de 3 de desembre, de la Generalitat Valenciana, de protecció contra la contaminació acústica, i es comprovarà la fitxa tècnica de tots els equips empleats en les instal·lacions.  
Periodicitat: a l'inici de l'activitat es realitzarà una auditoria acústica, repetida cada cinc anys d'acord amb l'article 18 del Decret 266/2004, de 3 de desembre, del Consell de la Generalitat, pel qual s'estableixen normes de prevenció i correcció de la contaminació acústica en relació amb activitats, instal·lacions, edificacions, obres i serveis.  
  
  
Consideracions jurídiques.  
1r. El projecte examinat constitueix, segons el que preveu l'apartat 6.c.2, annex I, del Decret 162/1990, de 15 d'octubre, del Consell de la Generalitat, pel qual s'aprova el Reglament per a l'execució de la Llei 2/1989, de 3 de març, d'impacte ambiental, modificat pel Decret 32/2006, de 10 de març, un dels supòsits fàctics en què resulta preceptiva la formulació d'una declaració d'impacte ambiental, abans de la resolució administrativa que s'adopte per a l'aprovació definitiva d'aquell, segons es desprén de l'article 5é de la Llei d'impacte ambiental i concordants del seu reglament.  
2n. L'expedient ha observat els tràmits previstos en el Decret 162/90, de 15 d'octubre, del Consell de la Generalitat Valenciana, pel qual s'aprova el Reglament d'impacte ambiental, en la Llei 2/1989, de 3 de març, de la Generalitat Valenciana, i en les altres disposicions que se li apliquen.  
3r. L'article 5 de la Llei 2/1989, de 3 de març, d'impacte ambiental atribueix a l'òrgan mediambiental la competència en formulació de la declaració d'impacte ambiental dels projectes sotmesos.  
  
4t. L'article 15 del Decret 85/2013, de 28 de juny, del Consell, pel qual s'aprova el Reglament orgànic i funcional de la Conselleria d'Infraestructures, Territori i Medi Ambient, atribueix a la Direcció General d'Avaluació Ambiental i Territorial la competència en matèria d'avaluació ambiental estratègica i de projectes.  
Per tot això, fent ús de les facultats que tinc legalment atribuïdes, formule la següent:  
  
Declaració d'impacte ambiental  
Primer  
Estimar acceptable, només als efectes ambientals i sense perjuí de l'obtenció prèvia de les autoritzacions sectorials que se li apliquen, l'activitat d'emmagatzematge de ferralla, promoguda per Palman Reciclados, SL, que s'ubica en l'avinguda de la Marina, 18, polígon industrial Braç de Bonrepòs, del terme municipal de Bonrepòs i Mirambell (València), sempre que es desenvolupe d'acord amb el que estableix l'estudi d'impacte ambiental, el projecte tècnic i la resta de documentació que constitueix l'expedient avaluat, així com els condicionants establits a continuació:  
1. El material empleat per a la retenció i eliminació dels vessaments accidentals, així com el residu, s'emmagatzemaran i gestionaran d'acord amb la seua naturalesa i perillositat.  
2. Es complirà en tot cas el que disposa la Llei 22/2011, de 28 de juliol, de residus i sòls contaminats, el que inclou l'obtenció de les preceptives autoritzacions administratives per a la gestió de residus que atorga la Direcció General de Qualitat Ambiental d'aquesta conselleria.  
  
3. A fi d'una adequada evacuació i tractament de les aigües residuals generades en el normal exercici de l'activitat, el titular de l'activitat disposarà de la preceptiva autorització d'abocament d'aigües a la xarxa municipal de clavegueram, concedida per l'autoritat municipal. Els paràmetres de qualitat de l'aigua d'abocament respectaran els límits establits per l'entitat pública de sanejament d'aigües residuals o, en cas de ser més restrictius, els assenyalats per l'ordenança municipal d'abocaments de l'Ajuntament de Bonrepòs i Mirambell. Si cal, s'aplicaran les mesures correctores pertinents per a complir amb els límits esmentats.  
4. D'acord amb el que estableix la Llei 7/2002, de 3 de desembre de la Generalitat Valenciana de protecció contra la contaminació acústica, les auditories acústiques es realitzaran per un organisme de control autoritzat, i els resultats es faran constar en un llibre de control que estarà a disposició de les administracions competents. En cas de superar els nivells sonors permesos per la llei, s'aplicaran les mesures correctores pertinents.  
5. Es portarà un registre documentat del programa de vigilància ambiental als efectes d'acreditar l'adopció i execució de les mesures preventives i correctores proposades i la comprovació de la seua eficàcia. Aquest registre documentat inclourà a més el resultat dels controls i autocontrols periòdics legalment exigibles en el control d'abocaments d'aigües residuals i emissions. La documentació del programa de vigilància ambiental estarà a disposició de les autoritats competents.  
6. Qualsevol modificació o ampliació del projecte presentat, o si es detecta algun impacte ambiental no previst en l'estudi d'impacte ambiental, haurà de ser comunicat a l'òrgan ambiental competent, que establirà, si és procedent, l'aplicació de noves mesures correctores.  
  
  
Segon  
Notificar a les persones interessades que contra aquesta resolució, per ser un acte de tràmit, no es pot interposar cap recurs; sense perjuí que puguen utilitzar-se els mitjans que en defensa dels seus drets estimen pertinents.  
  
Tercer  
Publicar en el Diari Oficial de la Generalitat Valenciana la present declaració d'impacte ambiental, d'acord amb el que disposa l'article 28 de l'esmentat Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'impacte ambiental.  
  
València, 16 d'abril de 2014.- El director general d'Avaluació Ambiental i Territorial: Juan Giner Corell.»  
  
València, 22 de novembre de 2017.- El director general de Medi Natural i d'Avaluació Ambiental: Antoni Marzo i Pastor.